CELEX: C2006/131/83
Language: et
Date: 2006-06-03 00:00:00
Title: Kohtuasi T-98/06:  28. märtsil 2006  esitatud hagi — Fédération national du Crédit agricole  versus  komisjon

3.6.2006   
            
            
               ET
            
            
               Euroopa Liidu Teataja
            
            
               C 131/44
            
         28. märtsil 2006 esitatud hagi — Fédération national du Crédit agricole versus komisjon
   (Kohtuasi T-98/06)
   (2006/C 131/83)
   Kohtumenetluse keel: prantsuse
   Pooled
   
      Hageja: Fédération national du Crédit agricole (Pariis, Prantsusmaa) (esindajad: advokaat N. Lenoir ja advokaat P.-A. Jeanneney)
   
      Kostja: Euroopa Ühenduste Komisjon
   Hageja nõuded
   
               —
            
            
               Tühistada komisjoni 21. detsembri 2005. aasta otsus asjas N 531/2005 Prantsusmaa — Banque Postale'i asutamise ja toimimisega seotud meetmed;
            
         
               —
            
            
               mõista kohtukulud välja kostjalt.
            
         Väited ja peamised argumendid
   26. jaanuaril 2005 teavitasid Prantsusmaa ametiasutused komisjoni oma otsusest anda La Poste'i pangandus- ja kindlustusalased tegevused tütarettevõtjale (Banque Postale), mille esialgne ainuomanik oli La Poste. 21. juulil 2005 esitas käesoleva menetluse hageja komisjonile nõukogu 22. märtsi 1999. aasta määruse (EÜ) nr 695/1999, millega kehtestatakse üksikasjalikud eeskirjad EÜ asutamislepingu artikli 93 (nüüd artikkel 88) kohaldamiseks (1), artikli 20 lõike 2 alusel ametliku kaebuse, tuginedes Banque Postale'ile antud riigiabi kokkusobimatusele ühisturuga ja nõuti komisjonilt ametliku uurimismenetluse algatamist.
   21. detsembri 2005. aasta otsusega leidis komisjon, et La Poste'i finantsteenuste üleandmine tütarettevõtjale ei anna Banque Postale'ile majanduslikku eelist ja et tütarettevõtja asutamise ning toimimisega seotud meetmed ei kujuta endast riigiabi EÜ artikli 87 lõike 1 tähenduses. Tegemist on käesolevas kohtuasjas vaidlustatud otsusega.
   Hageja esitab oma hagi toetuseks neli väidet, millest esimene tuleneb vorminõuete rikkumisest, st määruse nr 695/1999 rikkumisest seeläbi, et komisjon tegi otsuse teatud meetmete hilisema uurimise kohta, ja EÜ artikli 88 lõike 2 rikkumisest seeläbi, et ta keeldus algatamast ametlikku uurimismenetlust.
   Teise väitega leiab hageja, et asudes seisukohale, et Banque Postale'i asutamise ja toimimisega seotud meetmed ei kujutanud endast riigiabi, tegi komisjon mitu hindamisviga, mis puudutavad muu hulgas kaebuses välja toodud majanduslikke eeliseid, ja et seega rikkus komisjon EÜ artikleid 87 ja 88.
   Kolmanda väitega heidab hageja komisjonile ette seda, et vaidlustatud otsus ei vasta vorminõuetele, kuna puuduvad põhjendused, miks keelduti käsitlemast hageja poolt kaebuses esile toodud olulisi vastuväiteid, ning kuna otsuses käsitletud teatud konkreetsete punktide põhjendused on vastuolulised ja ebapiisavad.
   Neljanda väitega leiab hageja, et komisjon on rikkunud EÜ artikleid 43, 82 ja 86, kuna ta ei arvestanud oma otsuses asutamisvabaduse ja vaba konkurentsi riivet, mida põhjustasid kõrge intressimääraga säästuarvest “livret A” tuleneva riigiabi esemega seotud meetmed.
   
      (1)  EÜT L 83, lk 1; ELT eriväljaanne, 08/01, lk 339.